Pia Kjærsgaard (DF), 2023-11-09:
Det har jeg stor sympati for, og det er jo netop noget af det, der har gjort, at f.eks. Danish Crown i Sæby har måttet fyre så mange medarbejdere.
Det hænger jo ikke sammen; altså, det er en ond cirkel, man kommer ind i.
Jeg synes absolut, at der er så mange aspekter i det her, og jeg vil sige, at jeg kun er glad for, at Enhedslisten har fremsat det her forslag, for det kan måske åbne det lidt mere.
Også i forhold til det første forslag, vi diskuterede før her i Folketingssalen, sådan at vi går videre og snakker om produktionsdyr og EU og handelsaftaler osv.
Så jeg har bestemt ikke noget imod – tværtimod – at vi diskuterer det her forslag fra Enhedslisten.
Jeg må sige, at den her gang kan jeg erklære mig meget enig med den tidligere ordfører i mange af de synspunkter, der kom.
Noget derude er godt, og noget er rigtig, rigtig skidt.
Jeg har også været i svinestalde, og der har bestemt været noget, som jeg absolut ikke har brudt mig om at opleve.
Igen vil jeg sige, at dyrevelfærd er en mærkesag for Dansk Folkeparti, og vi vil gerne se på, hvordan dyrevelfærden kan styrkes.
Det skal der slet, slet ikke være tvivl om.
Men her synes jeg altså godt nok, når man læser forslaget, at man forestiller sig et lykkeland, hvor alt er rigtig, rigtig godt, men jeg tror ikke, det kan være sådan i virkelighedens verden.
Man vil gerne skabe bedre forhold for produktionsdyrene, og det kan jeg godt forstå, men der kommer en økonomisk pris.
Enhedslisten fremsatte i sidste samling beslutningsforslag nr. B 72, som omhandlede et forbud mod halekupering af pattegrise, hvilket naturligt ville medføre et større areal for den enkelte gris og dermed en ekstraudgift for landmanden, som så i sidste ende ville ende hos forbrugeren.
Det har vi været med på i mange år, for det er noget, vi har talt om i ganske lang tid nu i forhold til det specifikke område.
Med øgede priser på dansk kød vil forbrugeren i større grad efterspørge udenlandsk kød.
Det synes jeg ikke vi kan være interesserede i.
Dansk kød er bedre.
Og igen vil jeg sige, at produktionen jo falder i Danmark og giver en mindre indtjening for den enkelte landmand og herunder Danmark.
Som en konsekvens af det bliver der færre arbejdspladser.
Det har vi igennem længere tid set i hele produktionen, som vi ser bliver flyttet til udlandet.
Slagterier lukker, og vi har en trist rekord i Danmark med flere eksporterede grise, end vi selv slagter.
Det tal er steget, og det synes jeg er meget, meget bekymrende.
Og de eksporterede grise har vi også et kæmpe problem med i forhold til selve transporterne, som i den grad trænger til forbedring.
Jeg fatter stadig væk ikke, at man ikke kan slagte i Danmark i stedet for at eksportere og køre dem igennem Europa og så sende grisene tilbage i form af en eller anden parmaskinke, eller hvad det nu lander på.
At bygge større stalde eller have færre grise i de nuværende vil koste økonomisk, og det vil blive enten landmanden eller forbrugeren – i sidste ende jo forbrugeren – der skal bekoste det.
Det er det samme med det forslag, som vi nu behandler her i dag, og om køer, der skal på græs, om forholdene for de æglæggende høns, de rædselsfulde dyretransporter og alt det andet, men det er alt sammen med de bedste intentioner.
Det er godt, at vi drøfter det i Folketinget her og senere i udvalget.
Vi støtter intentionen i forslaget, men vi må og skal finde en vej, der sikrer en ordentlig dyrevelfærd i Danmark.
Så det korte af det lange er, at vi kan støtte alle de forslag, der forbedrer dyrevelfærden, men det skal ske i samarbejde med landbruget og med forbrugernes forbrugsmønstre in mente, så det hele kommer til at hænge sammen, så vi ikke skaber nye problemer ved at løse et gammelt.